Până la sfârşitul lunii trecute, în Cluj au fost înregistrate 1.767 de SRL-D-uri, potrivit unei analize realizate de Oficiul Naţional al Registrului Comerţului (ONRC). Dintre acestea, 1.753 erau încă în funcţiune la 31 martie, iar 14 au fost radiate. Întreprinzătorii debutanţi din judeţ i-au întrecut astfel pe cei din capitală, Clujul transformându-se într-un un pol al afaceriştilor aflaţi la început de drum. Concret, în Bucureşti au fost înfiinţate de la debutul programului şi până în la 31 martie 1.369 de6 SRL-D-uri, deci cu aproape 400 mai puţine decât în Cluj.

În ceea ce priveşte domeniile preferate de tinerii afacerişti debutanţi, datele ONRC la nivel naţional arată că majoritatea SRL-D-urilor active sunt în domeniul service-urilor auto, urmate de afacerile din domeniul lucrărilor de construcţii. Mulţi alţi tineri întreprinzători şi-au deschis restaurante, dar şi firme de transport rutier de mărfuri, magazine sau centre de înfrumuseţare.

Nici studenţii clujeni nu s-au lăsat mai prejos, fiind mai întreprinzători decât cei bucureşteni. Datele ONRC arată că, până la 31 martie, în judeţ au fost înregistrate 1.626 de firme înfiinţate de studenţi, dintre care 1.172 erau în funcţiune. Facilităţile pe care le pot obţine studenţii pentru înfiinţarea unei firme sunt oferite în baza Hotărârii de Guvern nr. 166/2003.

De altfel, şi numărul societăţilor înfiinţate în Cluj în primele trei luni ale anului a fost mai mare faţă de perioada ianuarie-martie 2013. Astfel, potrivit analizei realizate de ONRC, anul acesta în județ au fost înmatriculate 1.837 de persoane fizice și juridice, faţă de 1.511 în primele trei luni din 2013. Şi numărul de dizovări a scăzut cu 42%, ajungând în ianuarie-martie la 183, faţă de 316 în primul trimestru din 2013. În ceea ce priveşte numărul de firme suspendate în ianuarie-martie 2104, numărul acestora a fost 217, iar numărul firmelor radiate a fost 772. Analiza ONRC mai arată că 156 de societăţi din judeţ au intrat în insolvenţă în perioada 01 ianuarie-31 martie 2014 .